ai4bharat/Pralekha huggingface dataset:
জাহাজচলাচলমন্ত্রক
প্রধান বন্দরগুলিতে আটকে থাকা সরকারি-বেসরকারি অংশীদারিত্বমূলক প্রকল্পগুলি দ্রুত বাস্তবায়নের জন্য নির্দেশিকা
নতুন দিল্লি, ১১ মে, ২০২২
প্রেক্ষাপট
গত দশকে, ভারত সরকার দেশের প্রধান বন্দরগুলিতে বেসরকারি বিনিয়োগের আমন্ত্রণ জানিয়েছিল। সেই অনুযায়ী ডিজাইন, বিল্ট, ফিন্যান্স, অপারেট অ্যান্ড ট্রান্সফার  ভিত্তিতে বেশ কিছু প্রকল্প হাতে নেওয়া হয়। ১৯৯৭ সালে এই ধরনের প্রথম প্রকল্পের সফল রূপায়ণের পর থেকে, এক্ষেত্রে উল্লেখযোগ্য অগ্রগতি হয়েছে। বন্দরগুলিতে বেসরকারি বিনিয়োগ, সক্ষমতা বৃদ্ধি এবং দক্ষতা উন্নয়নের ফলে এই ক্ষেত্রের সমূহ বিকাশ হয়েছে। বর্তমানে ২৭ হাজার কোটি টাকার ৩৪টি প্রকল্প চালু রয়েছে এবং ১৪ হাজার কোটি টাকার ২৫টি প্রকল্প রূপায়ণের বিভিন্ন পর্যায়ে আছে। চালু প্রকল্পগুলির ফলে প্রধান প্রধান বন্দরে প্রায় ৩৫০ এমটিপিএ ক্ষমতা বেড়েছে।
সম্পদ নগদায়নের আওতায় ২০২৫ সালের মধ্যে ১৪ হাজার ৫০০ কোটি টাকার ৩১টি প্রকল্প হাতে নেওয়া হয়েছে। এছাড়াও ২৭ হাজার ৫০০ কোটি টাকার আরও ৫০টি প্রকল্প সরকারি-বেসরকারি অংশীদারিত্বের জন্য চিহ্নিত করা হয়েছে। এর মধ্যে ২ হাজার ৪০০ কোটি টাকার ১৪টি প্রকল্প ২০২২-২৩ সালে রূপায়িত হবে।
প্রধান বন্দরগুলিতে বেসরকারি বিনিয়োগে উৎসাহ দিতে এবং প্রকল্প রূপায়ণের কাজ ত্বরান্বিত করতে মন্ত্রক বিভিন্ন নির্দেশিকা প্রকাশ করেছে।
নির্দেশিকা
চলতি বছরের ১০ই মে বন্দর, জাহাজ ও জলপথ মন্ত্রক, বিভিন্ন প্রধান বন্দরে আটকে থাকা সরকারি-বেসরকারি অংশীদারিত্বমূলক প্রকল্পগুলির রূপায়ণের লক্ষ্যে চূড়ান্ত নির্দেশিকা জারি করেছে। এই নির্দেশিকা তৈরি হয়েছে –
১) যে প্রকল্পগুলি নির্মাণের পর্যায়ে আটকে রয়েছে
২) যে প্রকল্পগুলি প্রাক-সিওডি এবং সিওডি-র পরবর্তী পর্যায়ে আটকে রয়েছে সেগুলির জন্য।
সমাধানের পদ্ধতি
১) নির্মাণের পর্যায়ে আটকে থাকা প্রকল্পগুলির ক্ষেত্রে ছাড় প্রদানকারী কর্তৃপক্ষ ছাড় প্রাপক বা ছাড় প্রাপকের ঋণদাতাকে পূর্ণ ও চূড়ান্ত নিষ্পত্তির জন্য নিম্নলিখিতগুলির মধ্যে যেটি কম, সেই অর্থ প্রদান করবে।
ক) ছাড় প্রাপক যতটা কাজ করেছে তার মূল্য; অথবা
খ) ছাড়ের চুক্তি অনুযায়ী বকেয়া ঋণের ৯০ শতাংশ; অথবা
গ) আদর্শ ছাড় চুক্তির সংস্থান অনুযায়ী দু পক্ষের সম্মতিতে লিখিত টাকার অঙ্ক।
২) প্রাক-সিওডি এবং সিওডি পরবর্তী পর্যায়ে যেসব প্রকল্প আটকে রয়েছে সেখানে ঋণ দাতারা তাদের অর্থ উদ্ধারের জন্য এনসিএলটি-র দ্বারস্থ হয়ে থাকলে দেউলিয়া আইন অথবা কোম্পানী আইন অনুসারে সেগুলির নিষ্পত্তি হবে।
নতুন নির্দেশিকার সুবিধা
এই নির্দেশিকার লক্ষ্য হল আটকে থাকা প্রকল্পগুলির পুনরুজ্জীবনের পথ প্রশস্ত করা। এর ফলে, মধ্যস্থতার আওতায় থাকা বিষয়গুলির নিষ্পত্তিও সহজ হবে। বন্দরের সম্পদ পুনরায় বিডিংয়ের মাধ্যমে ব্যবহার করা যাবে। এর সুবাদে বিনিয়োগকারী/ ছাড়দাতাদের আস্থা ফিরে আসবে এবং কর্মসংস্থানের সুযোগও তৈরি হবে।
এই উপলক্ষে বন্দর, জাহাজ ও জলপথ মন্ত্রী সর্বানন্দ সোনওয়াল বলেন, “এই নির্দেশিকাগুলি বিভিন্ন বিষয়ের দ্রুত নিষ্পত্তিতে সাহায্য করবে এবং আটকে থাকা প্রকল্পগুলির প্রভূত সম্ভাবনার পুনরুজ্জীবন ঘটাবে। এর জেরে বাণিজ্য বাড়বে, আরও বেশি কাজের সুযোগ সৃষ্টি হবে”।
CG/SD/SKD/
(Visitor Counter : 112
প্রধানমন্ত্রীরদপ্তর
দিল্লির মেজর ধ্যানচাঁদ জাতীয় স্টেডিয়ামে ১৬ ফেব্রুয়ারি আদি মহোৎসবের উদ্বোধন করবেন প্রধানমন্ত্রী
আদিবাসী সংস্কৃতি, হস্তশিল্প, রন্ধনপ্রণালী, বাণিজ্য এবং প্রথাগত কলা এই অনুষ্ঠানে তুলে ধরা হবে
আদিবাসীদের দ্বারা শ্রী অন্ন-এর ফলনকে তুলে ধরার ওপর বিশেষ নজর
নয়াদিল্লি, ১৫ ফেব্রুয়ারি, ২০২৩
দেশের আদিবাসী জনগোষ্ঠীর কল্যাণে গৃহীত বিভিন্ন উদ্যোগের ক্ষেত্রে প্রধানমন্ত্রী শ্রী নরেন্দ্র মোদী প্রথম সারিতে রয়েছেন এবং এর পাশাপাশি, দেশের উন্নয়ন এবং সমৃদ্ধির ক্ষেত্রে তাঁদের অবদানের প্রতি তিনি যথাযথ শ্রদ্ধা প্রদর্শন করে আসছেন। জাতীয় মঞ্চে আদিবাসী সংস্কৃতিকে তুলে ধরার প্রয়াস হিসেবে প্রধানমন্ত্রী শ্রী নরেন্দ্র মোদী বৃহদাকার জাতীয় আদিবাসী উৎসব ‘আদি মহোৎসব’-এর উদ্বোধন করবেন ১৬ ফেব্রুয়ারি বেলা ১০-৩০ মিনিটে দিলির মেজর ধ্যানচাঁদ জাতীয় স্টেডিয়ামে।
আদিবাসী বিষয়ক মন্ত্রকের অধীন আদিবাসী সমবায় বিপণন উন্নয়ন ফেডারেশন লিমিটেড -এর বার্ষিক উদ্যোগ হিসেবে আদিবাসী সংস্কৃতি, হস্তশিল্প, রন্ধনপ্রণালী, বাণিজ্য এবং প্রথাগত কলাকে ‘আদি মহোৎসব’-এর মধ্য দিয়ে তুলে ধরা হয়। এ বছর দিল্লির মেজর ধ্যানচাঁদ জাতীয় স্টেডিয়ামে ১৬-২৭ ফেব্রুয়ারি পর্যন্ত এর আয়োজন করা হয়েছে।
অনুষ্ঠানস্থলে ২০০টিরও বেশি স্টলে দেশের বিভিন্ন প্রান্তে আদিবাসীদের সমৃদ্ধ এবং বিবিধ ঐতিহ্যকে তুলে ধরা হবে। প্রায় ১ হাজার আদিবাসী শিল্পী এই মহোৎসবে যোগদান করবেন। ২০২৩ যেহেতু আন্তর্জাতিক বাজরা বর্ষ হিসেবে উদযাপিত হচ্ছে, তাই এর সঙ্গে হস্তশিল্প, হস্তচালিত তাঁত, মৃৎশিল্প, অলঙ্কার প্রভৃতি এই মহোৎসবে বিশেষভাবে তুলে ধরা হবে। সেইসঙ্গে, আদিবাসীদের দ্বারা উৎপাদিত শ্রী অন্নর ওপরও বিশেষ আলোকপাত করা হবে।
PG/AB/DM/
(
প্রধানমন্ত্রীরদপ্তর
গ্র্যান্ডমাস্টার প্রজ্ঞানানন্দ সহ তাঁর পরিবারের সঙ্গে প্রধানমন্ত্রীর সাক্ষাৎ
নতুনদিল্লি ৩১ অগাস্ট
(প্রধানমন্ত্রী শ্রী নরেন্দ্র মোদী আজ তাঁর বাসভবন ৭ লোককল্যাণ মার্গে গ্র্যান্ডমাস্টার প্রজ্ঞানানন্দ এবং তাঁর পরিবারের সঙ্গে সাক্ষাৎ করেছেন।
প্রধানমন্ত্রী এক্স হ্যান্ডেলে প্রজ্ঞানানন্দের পোস্টের উত্তরে বলেছেন;
“৭ লোককল্যাণ মার্গে আজ বিশেষ অতিথিদের আগমন ঘটেছিল।
@rpragchess, আপনার এবং আপনার পরিবারের সঙ্গে সাক্ষাৎ হওয়ায় অত্যন্ত আনন্দিত।
আপনি আবেগ এবং অধ্যাবসায়ের মূর্ত রূপ। আপনার দৃষ্টান্তই প্রমাণ করে ভারতীয় যুবরা যে কোনো লক্ষ্য জয়েই সক্ষম। আপনাকে নিয়ে গর্বের শেষ নেই !”
AC/AB/CS
কর্মী, জন-অভিযোগএবংপেনশনমন্ত্রক
কেন্দ্রীয় মন্ত্রী ডাঃ জিতেন্দ্র সিং দিল্লিতে সর্বভারতীয় অষ্টম পেনশন আদালতের উদ্বোধন করবেন
নয়াদিল্লি, ১৬ মে, ২০২৩
কেন্দ্রীয় বিজ্ঞান, প্রযুক্তি ও ভূ-বিজ্ঞান দপ্তরের স্বাধীন দায়িত্বপ্রাপ্ত এবং প্রধানমন্ত্রীর দপ্তর, কর্মী, গণঅভিযোগ, পেনশন, আণবিক শক্তি এবং মহাকাশ দপ্তরের প্রতিমন্ত্রী ডাঃ জিতেন্দ্র সিং দিল্লিতে সর্বভারতীয় অষ্টম পেনশন আদালতের উদ্বোধন করবেন। এই আদালতে বিভিন্ন পুরনো মামলার নিষ্পত্তির উদ্যোগ নেওয়া হবে।
প্রস্তাবিত পেনশন আদালত দেশের নানা প্রান্তে বিভিন্ন মন্ত্রক ও দপ্তরের পেনশন আদালতগুলির সঙ্গে ভার্চ্যুয়াল মাধ্যমে যুক্ত হবে। সর্বভারতীয় সপ্তম পেনশন আদালতের পর এ পর্যন্ত ২৪২১৮টি মামলার শুনানি হয়েছে। এর মধ্যে ১৭২৩৫টি মামলা নিষ্পত্তি হয়েছে। মন্ত্রী আগামীকাল নতুন দিল্লিতে অবসর গ্রহণের প্রাক্কালে পরামর্শদান সংক্রান্ত ৫০তম কর্মশালাটির পৌরহিত্য করবেন। এই কর্মশালায় আগামী ছ’মাস বিভিন্ন মন্ত্রক ও দপ্তরে যে ১ হাজার ২০০ জন আধিকারিক অবসর গ্রহণ করতে চলেছেন, তাঁদের নানা বিষয়ে পরামর্শ দেওয়া হবে। এই কর্মশালায় ভবিষ্য প্ল্যাটফর্মে কিভাবে পেনশনের ফর্ম পূরণ করতে হবে, সিজিএইচএস – এর বিভিন্ন সুবিধা গ্রহণ করা যাবে, অবসর গ্রহণের পর আয়কর সংক্রান্ত নানা সুযোগ-সুবিধা, মুখাবয়বের মাধ্যমে শনাক্তকরণ পদ্ধতি এবং অবসরপ্রাপ্তদের সংগঠন সম্পর্কে নানা তথ্য পরিবেশিত হবে।
স্টেট ব্যাঙ্ক অফ ইন্ডিয়া এবং কানাড়া ব্যাঙ্কের পেনশন সেবা পোর্টালটি ভবিষ্য পোর্টালের সঙ্গে যুক্ত করা হয়েছে। এর ফলে, পেনশনভোগীরা তাঁদের পেনশন স্লিপ, লাইফ সার্টিফিকেট এবং ১৬ নম্বর ফর্ম জমা দেওয়ার সমস্ত তথ্য জানতে পারবেন। ২০১৭ সালে পরীক্ষামূলকভাবে পেনশন ও পেনশনভোগী কল্যাণ দপ্তর এই আদালত বসার উদ্যোগ গ্রহণ করে। পেনশনভোগীদের বিভিন্ন অভাব-অভিযোগ নিষ্পত্তির দ্রুত মীমাংসার জন্য ২০১৮ সালে জাতীয় পেনশন আদালতে প্রযুক্তির ব্যবহার শুরু হয়।
PG/CB/SB
(Visitor Counter : 66
শিল্পওবাণিজ্যমন্ত্রক
মূল্য সংযুক্ত মাংসের রপ্তানি বাড়াতে পশুদের জন্য রোগমুক্ত অঞ্চল গড়ার আহ্বান জানিয়েছেন শ্রী পুরুষোত্তম রুপালা
নতুন দিল্লি, ২৭ মার্চ, ২০২২
কেন্দ্রীয় গবাদি পশুপালন ও মৎস্য মন্ত্রী শ্রী পুরুষোত্তম রুপালা মূল্য সংযুক্ত মাংসের রপ্তানি বাড়াতে পশুদের জন্য অঞ্চল ভিত্তিক রোগমুক্ত এলাকা গড়ে তুলতে সংশ্লিষ্ট সব পক্ষের প্রতি আহ্বান জানিয়েছেন। শ্রী রুপালা শনিবার নতুন দিল্লিতে এপিইডিএ-র পক্ষ থেকে মূল্য সংযুক্ত মাংসের রপ্তানি বৃদ্ধি সম্পর্কিত জাতীয় স্তরের একটি সভায় যোগ দিয়ে বলেন, দেশে একটি অঞ্চলেও যদি পোল্ট্রি পাখিদের মধ্যে সংক্রমণ ছড়ায়, তাহলে পুরো দেশের পোল্ট্রি খামার রোগাক্রান্ত বলে বিবেচনা করা হয়।
শ্রী রুপালা সংশ্লিষ্ট সব পক্ষকে নির্দিষ্ট সময়ের মধ্যে কয়েকটি জেলাকে নিয়ে একটি অঞ্চলকে রোগ মুক্ত হিসেবে গড়ে তুলতে পদক্ষেপ গ্রহণের পরামর্শ দেন। এপ্রসঙ্গে তিনি সিকিমের কথা উল্লেখ করে বলেন, রাজ্যটি অর্গানিক বা জৈব চাষাবাদ পদ্ধতি গ্রহণ করেছে। পশু স্বাস্থ্যের দিক থেকে ভারতকে রোগ মুক্ত করে তুলতে সঠিক পদক্ষেপ গ্রহণ সহ একটি ভবিষ্যৎ রূপরেখা প্রণয়নের জন্য শ্রী রুপালা প্রাথমিক পর্যায়ে সমীক্ষা গ্রহণের জন্য সব পক্ষের প্রতি আহ্বান জানিয়েছেন। তিনি বলেছেন, একই সঙ্গে সমস্ত পক্ষকে সংক্রামক এলাকাগুলি চিহ্নিত করতে প্রয়োজনীয় পরিকল্পনা নিতে হবে এবং কোভিড-১৯ মোকাবিলায় যে কোয়ারেন্টাইন পদ্ধতি গ্রহণ করা হয়েছিল, ঠিক অনুরূপ ব্যবস্থা মেনে চলতে হবে।
গ্রামীণ অর্থ ব্যবস্থায় গবাদি পশুকে জীবন-জীবিকার সহায়ক পন্থা হিসেবে উল্লেখ করে শ্রী রুপালা বলেন, গবাদিপশু জটিল সময়ে অর্থ সংস্থানের পাশাপাশি পুষ্টিকর খাবারের যোগান দেয়। এই প্রেক্ষিতে গবাদি পশুর উৎপাদনশীলতা বাড়ানোর প্রয়োজনীয়তা রয়েছে বলেও তিনি উল্লেখ করেন। এই উপলক্ষে শ্রী রুপালা মূল্য সংযুক্ত মাংস সহ শূকর ও শূকরজাত পণ্য রপ্তানি সম্পর্কিত দুটি ছোট পুস্তিকা প্রকাশ করেন।
গবাদিপশু পালন মন্ত্রক গৃহপালিত পশুর সুস্বাস্থ্য, আরোগ্য ও পুষ্টিকর খাবার যোগানের লক্ষ্যে পরিকাঠামোর মানোন্নয়নে কাজ করে চলেছে বলে উল্লেখ করে শ্রী রুপালা গবাদিপশুর উৎপাদনশীলতা এবং গবাদিপশুজাত পণ্য সামগ্রীর গুণমান বাড়াতে একাধিক পদক্ষেপ নেওয়া হয়েছে বলে জানান। সারা বিশ্ব যখন রেকর্ড কোভিড-১৯ টিকাকরণে ভারতের প্রচেষ্টার প্রশংসা করছে, ঠিক তখনই গবাদিপশুর মুখ ও পায়ের খুরে জীবাণু সংক্রমণ প্রতিহত করতে দেশে ব্যাপাক টিকাকরণ অভিযান চলছে।
উল্লেখ করা যেতে পারে, প্রধানমন্ত্রী শ্রী নরেন্দ্র মোদী ২০১৯-এর সেপ্টেম্বরে গবাদি পশুর মুখ ও পায়ের খুরে ব্রুসেলোসিস সংক্রমণ ঠেকাতে জাতীয় স্তরে গৃহপালিত পশুর রোগ-ব্যাধি নিয়ন্ত্রণ কর্মসূচির সূচনা করেন। কেন্দ্রীয় সরকার জাতীয় স্তরের এই কর্মসূচিটি রূপায়ণের জন্য ১২ হাজার ৬৫২ কোটি টাকা বরাদ্দ করেছে। এই কর্মসূচিতে ৬০ কোটির বেশি গরুর টিকাকরণের লক্ষ্য স্থির হয়েছে।
শ্রী রুপালা গৃহপালিত পশু শিল্পকে খাদ্য প্রক্রিয়াকরণ শিল্প মন্ত্রকের বিভিন্ন কর্মসূচির সুযোগ-সুবিধা গ্রহণের পরামর্শ দেন। উল্লেখ করা যেতে পারে, এপিইডিএ মাংস ও এজাতীয় পণ্য সহ আম, লিচু, কলা প্রভৃতি ফল রপ্তানির ক্ষেত্রে একাধিক সাফল্য পেয়েছে।
CG/BD/AS/
(Visitor Counter : 98
প্রধানমন্ত্রীরদপ্তর
কোভিড টিকার ২০০ কোটির বেশি ডোজ দেওয়ায় নাগরিকদের অভিনন্দন জানিয়েছেন প্রধানমন্ত্রী
নয়াদিল্লি, ১৭ জুলাই, ২০২২
প্রধানমন্ত্রী শ্রী নরেন্দ্র মোদী বিজ্ঞানের ওপর আস্থা রাখার জন্য এবং কোভিড-১৯ টিকার ২০০ কোটির বেশি ডোজ দেওয়ার জন্য দেশবাসীকে শুভেচ্ছা জানিয়েছেন। তিনি এই অভিযানে চিকিৎসক, নার্স, সামনের সারির কর্মী, বিজ্ঞানী, উদ্ভাবক ও শিল্পোদ্যোগীদের অধ্যবসায় ও মানসিকতার প্রশংসা করেন।
কেন্দ্রীয় স্বাস্থ্যমন্ত্রী শ্রী মনসুখ মাণ্ডভিয়ার এক ঘোষণার জবাবে প্রধানমন্ত্রী ট্যুইট করে বলেছেন,
“ভারত আরও একটি ইতিহাস রচনা করল! ২০০ কোটির বেশি টিকার ডোজ দেওয়ার জন্য সকল ভারতবাসীকে অভিনন্দন। ভারতের টিকাকরণ অভিযানের এই উদ্যোগে যাঁরা গতির সঞ্চার করেছেন , তাঁদের ভূমিকার জন্য আমরা গর্বিত। এর ফলে বিশ্বজুড়ে কোভিড-১৯-এর বিরুদ্ধে লড়াই আরও শক্তিশালী হয়েছে।
টিকা উদ্ভাবন থেকে টিকা প্রয়োগের পুরো প্রক্রিয়ায় ভারতের জনগণ বিজ্ঞানের প্রতি অবিচল আস্থা প্রদর্শন করেছেন। এই গ্রহকে নিরাপদ করে তোলা নিশ্চিত করতে আমাদের চিকিৎসক, নার্স, সামনের সারির কর্মী, বৈজ্ঞানিক, উদ্ভাবন এবং শিল্পোদ্যোগীরা গুরুত্বপূর্ণ ভূমিকা পালন করেছেন। তাঁদের অধ্যবসায় এবং মানসিকতার প্রশংসা করি।”
PG/CB/DM/
(
মানবসম্পদবিকাশমন্ত্রক
ছাত্রছাত্রীদের মানসিক স্বাস্থ্য এবং কল্যাণের দিক বিবেচনা করে কেন্দ্রীয় মানবসম্পদ উন্নয়ন মন্ত্রী তাদের মনস্তাত্ত্বিক সহায়তার জন্য ‘মনোদর্পণ' প্রকল্পের সূচনা করেছেন
নয়াদিল্লি, ২১ জুলাই, ২০২০
কেন্দ্রীয় মানবসম্পদ উন্নয়ন মন্ত্রী শ্রী রমেশ পোখরিয়াল ‘নিশাঙ্ক’ ছাত্রছাত্রীদের মানসিক স্বাস্থ্য এবং কল্যাণের জন্য মন্ত্রকের ‘মনোদর্পণ’ উদ্যোগটির সূচনা করেছেন। দপ্তরের প্রতিমন্ত্রী শ্রী সঞ্জয় ধোতরে, উচ্চশিক্ষা দপ্তরের সচিব শ্রী অমিত খারে, স্কুল-শিক্ষা এবং সাক্ষরতা দপ্তরের সচিব শ্রীমতী অনিতা কারওয়াল সহ মন্ত্রকের পদস্থ আধিকারিকরা এই অনুষ্ঠানে উপস্থিত ছিলেন।
শ্রী পোখরিয়াল এই উপলক্ষে একটি জাতীয় টোল ফ্রি হেল্পলাইন নম্বর চালু করেছেন। এই নম্বরটি হল – 8448440632। এছাড়া মানবসম্পদ উন্নয়ন মন্ত্রকের ওয়েবসাইটে ‘মনোদর্পণ’ নামে একটি বিশেষ ওয়েব পেজ এবং একটি পুস্তিকারও সূচনা করেছেন মন্ত্রী।
শ্রী পোখরিয়াল অনুষ্ঠানে বলেছেন, সারা বিশ্বে সকলের কাছেই কোভিড-১৯ সঙ্কটের একটি মুহূর্ত তৈরি করেছে। এই মহামারী সকলের জীবনে মনস্তাত্ত্বিক সমস্যা সৃষ্টি করেছে। শিশু এবং সুকুমারমতী কিশোরকিশোরীরা এই পরিস্থিতিতে অত্যন্ত চিন্তাগ্রস্থ হয়ে পড়ছে। তাদের আশঙ্কা এবং ভীতির ফলে আবেগজনিত নানা সমস্যা তৈরি হচ্ছে। মানবসম্পদ উন্নয়ন মন্ত্রক ছাত্রছাত্রীদের লেখাপড়ার বিষয়টিই শুধু বিবেচনা করে না, তাদের মানসিক স্বাস্থ্যের বিষয়েও সমান গুরুত্ব দেয়। এই কারণে কোভিড-১৯ মহামারীর প্রেক্ষিতে ‘মনোদর্পণ’ উদ্যোগটি চালু করা হয়েছে। শিক্ষা, মানসিক স্বাস্থ্য এবং মনস্তত্ত্ববিদদের নিয়ে একটি কার্যকরী গোষ্ঠী তৈরি করা হয়েছে যারা ছাত্রছাত্রীদের মানসিক স্বাস্থ্য সংক্রান্ত বিভিন্ন দিকগুলি পর্যালোচনা করবে। গোষ্ঠীর সদস্যরা অনলাইনের মাধ্যমে অথবা হেল্পলাইনের সাহায্যে বিভিন্ন পরামর্শ দেবেন।
মন্ত্রী জানিয়েছেন, প্রধানমন্ত্রী শ্রী নরেন্দ্র মোদী আত্মনির্ভর ভারত অভিযানের সূচনা করেছেন – ‘মনোদর্পণ’ এই প্রকল্পেরই একটি অংশ। শিক্ষাক্ষেত্রে মানবসম্পদকে আরও শক্তিশালী করে তার উৎপাদনশীলতা বাড়ানোর জন্য এই উদ্যোগ নেওয়া হয়েছে।
মন্ত্রী আরও জানিয়েছেন, ‘মনোদর্পণ’ ওয়েব পেজটির সাহায্যে কোভিড-১৯ এবং তার পরবর্তী সময়ে ছাত্রছাত্রীদের মানসিকভাবে সাহায্য করা হবে। এই ওয়েবসাইটে বিভিন্ন পরামর্শ, পোস্টার, ভিডিও এবং নানা প্রশ্নের উত্তর দেওয়ার ব্যবস্থা থাকছে। জাতীয় টোল ফ্রি হেল্পলাইন নম্বরটির মাধ্যমেও ছাত্রছাত্রীদের মানসিক বিভিন্ন সমস্যা দূর করতে পরামর্শ দেওয়া হবে।
শ্রী ধোতরে জানিয়েছেন, মহামারীর এই সময়ে শিশুরা এবং প্রাপ্তবয়স্করা মনস্তাত্ত্বিক দিকে থেকে যথেষ্ট সঙ্কটের সম্মুখীন। এই পরিস্থিতিতে তাঁদের সুবিধার জন্য এই প্রাতিষ্ঠানিক উদ্যোগ গ্রহণ করা হয়েছে। তিনি আরও বলেছেন, ‘মনোদর্পণ’-এর সাহায্যে ছাত্রছাত্রীদের পাশাপাশি তাদের পরিবারের সদস্য এবং শিক্ষক-শিক্ষিকাদেরও সাহায্য করা হবে।
‘মনোদর্পণ’ প্রকল্পে ছাত্রছাত্রী, শিক্ষক-শিক্ষিকা এবং শিক্ষা প্রতিষ্ঠানের অন্যান্য কর্মীদের পাশাপাশি তাঁদের পরিবারের সদস্যদের জন্য একটি নীতি-নির্দেশিকা তৈরি করা হয়েছে। সংশ্লিষ্ট সকলকে মনস্তাত্ত্বিক সাহায্যের জন্য যে পুস্তিকাটি প্রকাশ করা হয়েছে সেই পুস্তিকাতে বিভিন্ন প্রশ্নের উত্তর ও ভ্রান্ত ধারণা দূর করার উদ্যোগ নেওয়া হয়েছে। ‘মনোদর্পণ’-এর ওয়েবসাইটটি হল - http://manodarpan.mhrd.gov.in/।
(CG/CB/DM
প্রতিরক্ষামন্ত্রক
ভাইস অ্যাডমিরাল অতুল আনন্দ সামরিক বিষয় সংক্রান্ত দপ্তরের অতিরিক্ত সচিবের দায়িত্বভার গ্রহণ করলেন
প্রেস ইনফরমেশন ব্যুরো
ভারত সরকার
নতুন দিল্লি, ০৩ জুলাই, ২০২৩
ভাইস অ্যাডমিরাল অতুল আনন্দ আজ সামরিক বিষয় সংক্রান্ত দপ্তরের অতিরিক্ত সচিবের দায়িত্বভার গ্রহণ করেছেন। এই পদে লেফটেন্যান্ট জেনারেল অনিল পুরি কার্যকালের মেয়াদ শেষ হয় ২৮ ফেব্রুয়ারি, ২০২৩।
ভাইস অ্যাডমিরাল অতুল আনন্দ ১৯৮৮-র ১ জানুয়ারি ভারতীয় নৌবাহিনীর এগজিকিউটিভ শাখায় নিযুক্ত হন। ন্যাশনাল ডিফেন্স অ্যাকাডেমি সহ ডিফেস সার্ভিসেস কম্যান্ড অ্যান্ড স্টাফ কলেজ মীরপুর  এবং নতুন দিল্লির ন্যাশনাল ডিফেস কলেজের তিনি ছিলেন প্রাক্তনী। তিনি মার্কিন যুক্তরাষ্ট্রের হাওয়াইয়ে এশিয়া প্যাসিফিক সেন্টার অফ সিকিউরিটিজ স্টাডিজ-এ আধুনিক নিরাপত্তা সমন্বয় পাঠক্রমেও অংশ নিয়েছিলেন।
অতি বিশিষ্ট সেবা পদক এবং বিশিষ্ট সেবা পদক প্রাপক ভাইস অ্যাডমিরাল অতুল আনন্দ অতিপূর্বে অনেক গুরুত্বপূর্ণ পদ অলংকৃত করেছেন। তিনি টরপেডো রিকোভারি ভেসেল আইএনটিআরভি এ৭২, আইএনএস চেতক, মিসাইল বোট, আইএনএস খুকরি রণতরি এবং বিধ্বংসীকারী আইএনএস মুম্বাই-এরও নেতৃত্ব দেন। এছাড়াও তিনি নৌবাহিনীর শারদা, রণবিজয় এবং জ্যোতি যুদ্ধ জাহাজে নেভিগেটিং অভিসারের দায়িত্ব সামলেছেন। তিনি নৌ জাহাজ সি হ্যারিয়ার স্কোয়াড্রন আইএনএএস ৩০০-র ডাইরেকশন অফিসার এবং বিধ্বংসীকারী আইএনএস দিল্লির এগজিকিউটিভ অফিসারের পদেও অধিষ্ঠিত ছিলেন। অনেক গুরুত্বপূর্ণ পদে নিয়োগও হয়েছে তাঁর হাত ধরে।
তিনি নৌ অপারেশনসের প্রধান অধিকর্তা এবং প্রতিরক্ষা মন্ত্রকের সমন্বিত প্রধান কার্যালয়  কৌশল, ধারণা এবং রূপান্তর ক্ষেত্রে প্রধান অধিকর্তার পদ সামলেছেন। ফ্ল্যাগ অফিসার হিসেবে তিনি  সহকারী চিফ অফ নেভাল স্টাফের দায়িত্বভারও পালন করেন। এছাড়াও খাদকভাসলায় ন্যাশনাল ডিফেন্স অ্যাকাডেমির ডেপুটি কম্যান্ডান্ট ও চিফ ইনস্ট্রাকটর সহ মহারাষ্ট্র নৌ এলাকা, কর্ণাটক নৌ এলাকার ফ্ল্যাগ অফিসার কম্যান্ডিং-এর দায়িত্ব এবং নৌ অপারেশনসের মহানির্দেশক ছিলেন।
CG/AB/SKD/
(Visitor Counter : 40
নারীওশিশুবিকাশমন্ত্রক
স্বচ্ছ ভারত মিশনের নবম বর্ষপূর্তি উপলক্ষে আগামীকাল স্বচ্ছতা হি সেবার আওতায় নারী ও শিশু বিকাশ মন্ত্রক "এক তারিখ, এক ঘন্টা, এক সাথ" কর্মসূচিতে অংশগ্রহণ করবে
নতুন দিল্লি, ৩০ সেপ্টেম্বর, ২০২৩
নারী ও শিশু বিকাশ মন্ত্রক স্বচ্ছ ভারত মিশনের নবম বর্ষপূর্তি উপলক্ষে আগামীকাল স্বচ্ছতা হি সেবার আওতায় "এক তারিখ, এক ঘন্টা, এক সাথ" কর্মসূচিতে অংশগ্রহণ করবে। সকাল ১০টায় এক ঘন্টার এই কর্মসূচি শুরু হবে। মন্ত্রক দেশজুড়ে ২৯ হাজার অনুষ্ঠানের আয়োজন করেছে, যেখানে ১৫ লক্ষের বেশি মানুষ যোগদান করবেন বলে আশা করা হচ্ছে। মন্ত্রের অধীনস্থ ন্যাশনাল ইন্সটিটিউট অফ পাবলিক কো-অপারেশন অ্যান্ড চাইল্ড ডেভলপমেন্টের কার্যালয়গুলি ছাড়াও অঙ্গনওয়াড়ি কেন্দ্র এবং ওয়ান স্টপ সেন্টারগুলিতে এই কর্মসূচি পালিত হবে।
কর্মসূচির আওতায় অঙ্গনওয়াড়ি কেন্দ্রের পার্শ্ববর্তী অঞ্চল, রেলস্টেশন, বাসস্ট্যান্ড, নদীর তীর সহ সর্বসাধারণের জন্য স্থানে পরিচ্ছন্নতা অভিযান চালানো হবে। শিশু, গর্ভবতী মহিলা এবং যেসব মা তাঁদের সন্তানদের বুকের দুধ খাওয়ান - এঁদের সকলকে পরিচ্ছন্নতা সম্পর্কে সচেতন করে তুলতে বিভিন্ন কর্মসূচির আয়োজন করা হয়েছে।
(PG/CB/AS/
উপ-রাষ্ট্রপতিরসচিবালয়
যোগকে অনলাইন শিক্ষা ব্যবস্থায় অন্তর্ভুক্ত করতে সমস্ত শিক্ষা প্রতিষ্ঠানের উদ্দেশে আহ্বান জানালেন উপরাষ্ট্রপতি
নয়াদিল্লী, ২১ জুন, ২০২০
উপরাষ্ট্রপতি শ্রী এম ভেঙ্কাইয়া নাইডু কোভিড-১৯ মহামারীর প্রেক্ষিতে রোগ প্রতিরোধ ক্ষমতা বাড়ানোর জন্য যোগকে অনলাইন শিক্ষা ব্যবস্থায় অন্তর্ভুক্ত করতে সমস্ত শিক্ষা প্রতিষ্ঠানের উদ্দেশে আহ্বান জানিয়েছেন।
স্পিক ম্যাকে আয়োজিত ‘যোগ অ্যান্ড মেডিটেশন শিবির’এ অনলাইনের মাধ্যমে উপরাষ্ট্রপতি বক্তব্য রাখেন। আন্তর্জাতিক যোগ দিবস উপলক্ষ্যে আয়োজিত এই অনুষ্ঠানে শ্রী নাইডু বলেন, সারা বিশ্বের কাছে যোগ একটি অনন্য উপহার যা লক্ষ লক্ষ মানুষের জীবনে পরিবর্তন এনেছে।
তিনি বলেন, ছোটবেলা থেকেই শিশুদের যোগাভ্যাস করা উচিত। ‘ইউনিসেফ কিড পাওয়ার-এ ১৩ রকমের যোগাভ্যাস তালিকাভুক্ত হওয়ায় আমি আনন্দিত।’
উপরাষ্ট্রপতি বলেন, ‘বিগত ৫ হাজার বছর ধরে যোগাভ্যাস শুধুমাত্র কোনো একটি পরম্পরায়ই পরিণত হয়নি, এটি আসলে একটি বিজ্ঞান যা সাম্য, শিষ্ঠাচার, শান্তি ও সম্প্রীতির মধ্যে ভারসাম্য বজায় রাখে।’ যোগের নানা অঙ্গভঙ্গি, নিশ্বাস-প্রশ্বাস এবং ধ্যান মানবদেহে ইতিবাচক পরিবর্তন নিয়ে আসে ও বিভিন্নভাবে মানসিক বিকাশ ঘটাতে সাহায্য করে।
সুস্বাস্থ্যের জন্য যোগকে নিয়ে বিভিন্ন বৈজ্ঞানিক পরীক্ষা-নিরীক্ষা করার উপর গুরুত্ব দিয়ে উপরাষ্ট্রপতি বলেন, যোগ হল চিকিৎসার একটি অঙ্গ তাই এটি ক্রমশ জনপ্রিয় হয়ে উঠছে। বিভিন্ন অসুখের মোকাবিলায় যোগের কার্যকারিতা এখন নানা গবেষণায় দেখা যাচ্ছে।
কোভিড-১৯ মহামারীর প্রেক্ষিতে মানুষের শরীর ও মনে তার প্রভাবের কথা উল্লেখ করে উপরাষ্ট্রপতি বলেন, ‘বর্তমানে সারা বিশ্ব একটি সংকটের মধ্যে দিয়ে চলেছে। আমরা এই মহামারীকে জিততে দিতে পারিনা। ঐক্যবদ্ধভাবে এই মহামারীর বিরুদ্ধে আমরা যুদ্ধ করব যাতে আমরা মানসিক এবং শারীরিক দিক দিয়ে সুস্বাস্থ্য বজায় রেখে একে পরাজিত করতে পারি।’
তিনি বলেন, এই মহামারীর কারণে আমাদের জীবনে যে প্রচন্ড চাপের সৃষ্টি হয়েছে তার থেকে কার্যকরী সমাধান দিতে পারে যোগ। ‘যোগ হল সার্বিকভাবে স্বাস্থ্য রক্ষার জন্য অপেক্ষাকৃত কম ঝুঁকিপূর্ণ এবং বেশি সুফলদায়ক একটি অভ্যাস যার পুরো সুফল আমাদের উপভোগ করতে হবে।’
এই মহামারী শুধু যে স্বাস্থ্য সংকটই তৈরি করেছে তা নয়, এর মাধ্যমে মানব কল্যাণ বড়সরো প্রশ্নের মুখোমুখি বলে উল্লেখ করে উপরাষ্ট্রপতি বিভিন্ন জীবনশৈলী সংক্রান্ত ব্যাধি বৃদ্ধিতে উদ্বেগ প্রকাশ করেন। বিশ্ব স্বাস্থ্য সংস্থাকে উদ্ধৃত করে তিনি বলেন, ২০১৬ সালে ভারতে ৬৩ শতাংশ মৃত্যুর কারণ সংক্রমণহীন ব্যাধি। যোগ জীবনশৈলী থেকে সৃষ্ট অসুখকে আটকানোর ক্ষেত্রে অত্যন্ত সহজ একটি মাধ্যম বলেও তিনি মতপ্রকাশ করেন।
বর্তমান যুগের চাপ সহ্য করতে না পেরে তরুণ প্রজন্মের আত্মঘাতী হওয়ার প্রবণতায় উদ্বেগ প্রকাশ করে শ্রী নাইডু বলেন, এই সমস্যা থেকেও রেহাই পাওয়া যায়౼ মানসিক দুশ্চিন্তা, অবসাদ থেকে যোগ নিষ্কৃতি দিতে পারে।
ভারতের বিপুল জনসংখ্যার কথা উল্লেখ করে তিনি বলেন, আমাদের তরুণ প্রজন্মও যেন শারীরিক, মানসিক দিক থেকে সুস্থ থাকে তা আমাদের নিশ্চিত করতে হবে।
‘স্কিম ফর ভলেন্টিয়ারি সার্টিফিকেশন অফ যোগ প্রফেশনাল’- এই সরকারি প্রকল্পটির কথা উল্লেখ করে শ্রী নাউডু বলেন, এর মাধ্যমে প্রশিক্ষিত যোগ শিক্ষকরা যোগাভ্যাসকে জনসাধারণের মধ্যে ছড়িয়ে দেবেন।
উপরাষ্ট্রপতি বলেন, সারা বিশ্ব জুড়ে সুস্থ থাকার অন্যতম উপায় হিসেবে যোগ আজ পরিচিত হয়ে উঠেছে। ‘প্রাচীন ভারতে সংস্কৃতি অনুসারে যোগ হল নিরবিচ্ছিন্ন এক ঐতিহ্য, এই অমূল্য সম্পদকে আমাদের রক্ষা করত হবে।’
শ্রী নাইডু বলেন, এই ধরণের শিবিরের আয়োজন করা অত্যন্ত জরুরি, এর মাধ্যমে ভবিষ্যতে তরুণ সম্প্রদায় উপকৃত হবেন।
(CG/CB/NS
প্রধানমন্ত্রীরদপ্তর
প্রধানমন্ত্রী আগামীকাল ‘প্রগতি’ বৈঠকে পৌরোহিত্য করবেন
নয়াদিল্লি, ২১ জানুয়ারি, ২০২০
প্রধানমন্ত্রী শ্রী নরেন্দ্র মোদী আগামীকাল সরকারের কাজের অগ্রগতি এবং সময়মতো বাস্তবায়নের বিষয় নিয়ে তথ্যপ্রযুক্তি নির্ভর মাল্টি-মোডাল প্ল্যাটফর্ম ‘প্রগতি’র মাধ্যমে ৩২তম বৈঠকে পৌরোহিত্য করবেন।
‘প্রগতি’র ৩১তম তথা পূর্ববর্তী বৈঠকে প্রধানমন্ত্রী ১২ লক্ষ কোটি টাকা মূল্যের প্রকল্পের বিষয়টি পর্যালোচনা করেছিলেন। ২০১৯-এর শেষ ‘প্রগতি’র বৈঠকে ১৬টি রাজ্য এবং জম্মু-কাশ্মীর কেন্দ্রশাসিত অঞ্চলে ৬১ হাজার কোটি টাকা মূল্যের নয়টি প্রকল্প নিয়ে আলোচনা হয়। একইসঙ্গে, জাতীয় কৃষি বাজার, বিদেশে কর্মরত ভারতীয় নাগরিকদের অভাব-অভিযোগ, উন্নতিতে সক্ষম জেলাগুলির জন্য গৃহীত কর্মসূচি, পরিকাঠামোগত উন্নয়ন ও উদ্যোগের বিষয় নিয়ে আলোচনা হয়।
২০১৫ সালের ২৫শে মার্চ প্রধানমন্ত্রী শ্রী নরেন্দ্র মোদী সরকারের কাজের অগ্রগতি খতিয়ে দেখতে এবং একাধিক উদ্দেশ্য সাধনের জন্য এই তথ্যপ্রযুক্তি নির্ভর মাল্টি-মোডাল প্ল্যাটফর্ম ‘প্রগতি’র সূচনা করেছিলেন। এই ‘প্রগতি’ প্ল্যাটফর্মে সাধারণ মানুষের অভাব-অভিযোগ শোনা এবং পর্যালোচনা করার সুযোগ রয়েছে। একইসঙ্গে, ‘প্রগতি’ প্ল্যাটফর্মের সাহায্যে রাজ্যে চালু হওয়া কেন্দ্রীয় সরকারের গুরুত্বপূর্ণ প্রকল্প ও কর্মসূচিগুলির পর্যালোচনা ও পর্যবেক্ষণ করা সম্ভব হবে।
CG/SS/DM
(Visitor Counter : 47
যুবওক্রীড়াবিষয়কমন্ত্রক
ক্রীড়া মন্ত্রী শ্রী অনুরাগ সিং ঠাকুর টোকিওতে আয়োজিত প্যারালিম্পিকস গেমসে রৌপ্য পদক জয়ী মারিয়াপ্পান থাঙ্গাভেলু ও তাঁর প্রশিক্ষক রাজা বি-কে সংবর্ধনা দিয়েছেন
নতুন দিল্লি, ০৪ সেপ্টেম্বর, ২০২১
যুব ও ক্রীড়া বিষয়ক মন্ত্রী শ্রী অনুরাগ সিং ঠাকুর আজ নতুন দিল্লিতে টোকিওতে আয়োজিত প্যারালিম্পিকস গেমসে রৌপ্য পদক জয়ী মারিয়াপ্পান থাঙ্গাভেলু ও তাঁর প্রশিক্ষক রাজা বি-কে সংবর্ধনা দিয়েছেন। শ্রী ঠাকুর বলেছেন, "রিও এবং টোকিও অলিম্পিকে মারিয়াপ্পান তাঁর সেরা পারদর্শিতার মধ্য দিয়ে দেশের মুখ উজ্জ্বল করেছে। দেশবাসী তাঁর জন্য গর্বিত। আমি তাকে অভিনন্দন জানাই। এই উপলক্ষে আমাদের সকল প্যারা ক্রীড়াবিদকেও তাঁদের দুর্দান্ত পারদর্শিতার জন্য অভিনন্দন জানাই।"
ক্রীড়া মন্ত্রীর সঙ্গে কথা প্রসঙ্গে মারিয়াপ্পান বলেন, "আমি ভারতের জন্য সোনা জিতব বলে আশা করেছিলাম, কিন্তু সে দিনের আবহাওয়ার জন্য আমার স্বপ্ন পূরণ করা সম্ভব হয়নি। আমি নিশ্চিত যে, প্যারিসে আমি ভারতের হয়ে সোনা জিতবোই।"
CG/ SB
(Visitor Counter : 174
প্রধানমন্ত্রীরদপ্তর
প্রধানমন্ত্রী এনআইএম উত্তরকাশীর পর্বতারোহন অভিযানের সময় তুষার ধ্বসে মৃত্যুর ঘটনায় শোক প্রকাশ করেছেন
নয়াদিল্লি, ০৪ অক্টোবর, ২০২২
প্রধানমন্ত্রী শ্রী নরেন্দ্র মোদী এনআইএন উত্তরকাশী পর্বতারোহন অভিযানের সময় তুষারপাতের কারণে জীবনহানি ঘটায় শোক প্রকাশ করেছেন। প্রধানমন্ত্রী বলেন, উদ্ধার কাজ চলছে। আধিকারিকরা পরিস্থিতির উপর নজর রাখছেন।
প্রধানমন্ত্রীর দপ্তর থেকে এক ট্যুইটে জানানো হয়েছে, “এনআইএন উত্তরকাশীর পর্বতারোহন অভিযানের সময় মূল্যবান জীবনহানির ঘটনায় আমি মর্মাহত। নিহতদের পরিবার-পরিজনকে জানাই আমার সমবেদনা। উদ্ধার কাজ চলছে। পরিস্থিতির উপর কড়া নজর রেখেছেন আধিকারিকরা”।
(PG/PM/SB
স্বাস্থ্যওপরিবারকল্যাণমন্ত্রক
কোভিড-১৯ এর সর্বশেষ তথ্য
নতুনদিল্লি, ২১শে সেপ্টেম্বর, ২০২১
দেশজুড়ে টিকাকরণ অভিযানে এ পর্যন্ত ৮১ কোটি ৮৫লক্ষ টিকা দেওয়া হয়েছে।
মোট সংক্রমিতের ১%র কম, মাত্র ০.৯২% এখন চিকিৎসাধীন, ২০২০র মার্চের পর যা সর্ব নিম্ন ।
ভারতে চিকিৎসাধীন সংক্রমিতের সংখ্যা বর্তমানে ৩লক্ষ ৯হাজার ৫শো ৭৫জন, ১৮৪ দিনের মধ্যে যা সর্ব নিম্ন।
গত ২৪ ঘন্টায় নতুন করে সংক্রমিত হয়েছেন ২৬,১১৫ জন ।
বর্তমানে কোভিড মুক্ত হওয়ার হার ৯৭.৭৫%, ২০২০র মার্চের পর যা সর্বোচ্চ।
গত চব্বিশ ঘন্টায় আরোগ্য লাভ করেছেন ৩৪হাজার ৪৬৯জন।
সারা দেশে এ পর্যন্ত মোট সুস্থ হয়েছেন ৩ কোটি ২৭ লক্ষ ৪৯হাজার ৫৭৪ জন।
সাপ্তাহিক সংক্রমিতের হার ৮৮ দিন ধরে ৩ শতাংশের নিচে রয়েছে, বর্তমানে ২.০৪%।
দৈনিক সংক্রমিতের হার গত ২২ দিন ধরে ৩ শতাংশের কম, আজ এই হার ১.৮৫%।
মোট নমুনা পরীক্ষা হয়েছে ৫৫কোটি ৫০লক্ষ।
CG/CB/
(Visitor Counter : 125
অর্থমন্ত্রক
কেন্দ্রীয় অর্থমন্ত্রী শ্রীমতী নির্মলা সীতারমন ওয়াশিংটন ডি.সি –তে আন্তর্জাতিক অর্থ ভাণ্ডার -এর আন্তর্জাতিক অর্থ বিষয়ক ও আর্থিক কমিটি -এর পূর্ণাঙ্গ সভায় যোগ দিয়েছেন
নতুন দিল্লি, ১৫ অক্টোবর, ২০২১
কেন্দ্রীয় অর্থ ও কর্পোরেট বিষয়ক মন্ত্রী শ্রীমতী নির্মলা সীতারমন ১৪ অক্টোবর ওয়াশিংটন ডি.সি –তে আন্তর্জাতিক অর্থ ভাণ্ডার -এর বার্ষিক বৈঠকে আন্তর্জাতিক অর্থ বিষয়ক ও আর্থিক কমিটি -এর বোর্ড অফ গভর্নরদের পূর্ণাঙ্গ সভায় যোগ দিয়েছেন। এই বৈঠকে আইএমএফ-এর সদস্য ভুক্ত ১৯০টি দেশের প্রতিনিধিত্বকারী গভর্নর/ বিকল্প গভর্নররা উপস্থিত ছিলেন।
বৈঠকে ‘টিকার পরিধি বিস্তার এবং গতি’ বিষয় নিয়ে আলোচনা চালানো হয়। আইএমএফসি-র সদস্যরা কোভিড-১৯ মোকাবিলা এবং আর্থিক পুনরুদ্ধারের সুবিধার্থে সদস্য দেশগুলির গৃহীত পদক্ষেপগুলির বিষয়ে বিস্তারিত ব্যাখ্যা দিয়েছেন।
কেন্দ্রীয় অর্থমন্ত্রী শ্রীমতী সীতারমন জানান, ভারত যে সর্বজনীন টিকাকরণে স্বীকৃতি দিয়েছে তা এই সংক্রমণের বিস্তার রোধের অন্যতম চাবিকাঠি। তিনি দৃঢ়তার সঙ্গে বলেন যে, নিম্ন আয়ের দেশ এবং উন্নত দেশগুলির টিকাকরণের ক্ষেত্রে পার্থক্য যথেষ্ট উদ্বেগজনক। তাই টিকাকরণে এই বিষম্য মোকাবিলা করা অত্যন্ত জরুরি বলে মন্তব্য করেন তিনি।
আইএমএফসি-র পূর্ণাঙ্গ বৈঠকে যোগ দেওয়ার আগে শ্রীমতী সীতারমন আন্তর্জাতিক অর্থ ভাণ্ডার আয়োজিত প্রাতরাশে যোগ দেন। কোভিড-১৯ মহামারী এবং স্বাস্থ্য পরিষেবা ব্যবস্থাপনার বিষয়ে প্রতিক্রিয়া জানাতে গিয়ে কেন্দ্রীয় অর্থমন্ত্রী বলেন, কোভিডের বিরুদ্ধে লড়াইয়ে জয়লাভ করা অপরিহার্য। কিভাবে সাশ্রয়ী মূল্যে সহজলভ্যভাবে সাধারণ মানুষের কাছে চিকিৎসা পরিষেবা পৌঁছে দেওয়া যায় এবং চিকিৎসা ক্ষেত্রে গবেষণামূলক কাজ সকল দেশের মধ্যে ভাগ করে নেওয়া যায়, তা নিয়েও বক্তব্য রাখেন তিনি।
কোভিড-১৯ টিকার উপস্থিতি এবং আর্থিক পুনরুদ্ধারের বিষয়ে শ্রীমতী সীতারমন টিকাকরণ ক্ষেত্রে বৈষম্য দূর করা এবং সকলের জন্য টিকার সু-ব্যবস্থার আহ্বান জানান। কেন্দ্রীয় অর্থমন্ত্রী এদিনের বৈঠকে অংশগ্রহণকারীদের সামনে তুলে ধরেন যে, মহামারীর সঙ্কট সত্ত্বেও ভারত পরিকাঠামোগত সংস্কার অব্যাহত রেখেছে। কৃষি, শ্রম এবং আর্থিক ক্ষেত্র সহ একাধিক বিষয়ে সংস্কারমূলক পদক্ষেপ গ্রহণ করায় অর্থনীতির গতি বৃদ্ধি পাবে বলেও আশাপ্রকাশ করেন তিনি।
আইএমএফসি বৈঠকের বিষয় –
আইএমএফসি-এর বছরে দুবার বৈঠক অনুষ্ঠিত হয়। একবার এপ্রিল মাসে ফান্ড-ব্যাঙ্ক স্প্রিং –এর বৈঠক বসে। আরেকটি, অক্টোবর মাসে বার্ষিক বৈঠক অনুষ্ঠিত হয়। বৈঠকে কমিটি বিশ্ব অর্থনীতিকে প্রভাবিত করতে পারে এমন সাধারণ উদ্বেগের বিষয়গুলি নিয়ে আলোচনা করে এবং আন্তর্জাতিক অর্থ ভাণ্ডারকে কাজের দিশা দেখায়।
(CG/SS/SKD/